
PATVIRTINTA
Lietuvos probacijos tarnybos
direktoriaus 2024 m. rugsėjo 10 d.
įsakymu Nr. V-152
(Lietuvos probacijos tarnybos
direktoriaus 2026 m. rugpjūčio 25 d.
įsakymo Nr. V-195  redakcija)

RYTŲ LIETUVOS SKYRIAUS
VYRIAUSIOJO SPECIALISTO PAREIGYBĖS APRAŠYMAS

I SKYRIUS
PAREIGYBĖ

1.  Rytų Lietuvos skyriaus (toliau – Skyrius) vyriausiasis specialistas yra specialistų grupės darbuotojo, dirbančio pagal darbo sutartį, pareigybė.
2.  Pareigybės lygis – A2.
3.  Pareigybės paskirtis – priskirtoje Skyriaus veiklos teritorijoje organizuoti ir vykdyti veiklos duomenų rinkimą, apibendrinimą ir pateikimą, viešinimo priemonių organizavimą ir vykdymą.
4.  Pareigybės pavaldumas – šias pareigas einantis darbuotojas yra tiesiogiai pavaldus Skyriaus vyriausiajam specialistui (turinčiam pavaldžių).

II SKYRIUS
SPECIALŪS REIKALAVIMAI ŠIAS PAREIGAS EINANČIAM
DARBUOTOJUI

5.  Darbuotojas, einantis šias pareigas, turi atitikti šiuos specialius reikalavimus:
5.1.  turėti aukštąjį universitetinį išsilavinimą (bakalauro kvalifikacinis laipsnis) ar jam prilygintą išsilavinimą, arba aukštąjį koleginį išsilavinimą (profesinio bakalauro kvalifikacinis laipsnis) ar jam prilygintą išsilavinimą, studijų krypčių grupė – socialiniai mokslai, teisė, ugdymo mokslai, visuomenės saugumas, verslas ir viešoji vadyba arba humanitariniai mokslai,
arba
turėti aukštąjį universitetinį išsilavinimą (bakalauro kvalifikacinis laipsnis) ar jam prilygintą išsilavinimą, arba aukštąjį koleginį išsilavinimą (profesinio bakalauro kvalifikacinis laipsnis) ar jam prilygintą išsilavinimą ir 2 metų darbo patirtį bausmių vykdymo sistemos įstaigoje;
5.2. būti susipažinusiam su Lietuvos Respublikos įstatymais, Lietuvos Respublikos Vyriausybės nutarimais ir kitais teisės aktais, reglamentuojančiais probaciją, bausmių, nesusijusių su laisvės atėmimu, baudžiamojo poveikio ir auklėjamojo poveikio priemonių vykdymą;
5.3. gebėti sklandžiai dėstyti mintis žodžiu ir raštu, mokėti analizuoti, sisteminti, apibendrinti ir valdyti informaciją, rengti išvadas bei pasiūlymus;
5.4. išmanyti dokumentų rengimo, tvarkymo ir apskaitos taisykles, mokėti dirbti kompiuteriu „Microsoft Office“ programiniu paketu;
5.5. turėti teisę vairuoti B kategorijos transporto priemones.

III SKYRIUS
ŠIAS PAREIGAS EINANČIO DARBUOTOJO FUNKCIJOS

6. Šias pareigas einantis darbuotojas vykdo šias funkcijas:
6.1. dalyvauja priskirtoje veiklos teritorijoje Skyriui pavestų uždavinių ir funkcijų įgyvendinime;
6.2. pagal kompetenciją kontroliuoja suplanuotų ir numatytų priemonių vykdymą, veiklos efektyvumo rodiklių įgyvendinimą, rengia apibendrintą informaciją;
6.3. tiesiogiai renka, apibendrina ir pateikia tiesioginiam vadovui reikalingus darbuotojų duomenis; 
6.4. rengia darbuotojų darbo laiko grafiko projektą, užtikrina darbo laiko apskaitos žiniaraštyje pateiktos informacijos teisingumą;
6.5. renka ir teikia tiesioginiam vadovui pasiūlymus dėl darbuotojų mokymų, kvalifikacijos kėlimo poreikio, bei materialinio aprūpinimo poreikio funkcijų vykdymui užtikrinti;
6.6. organizuoja ir vykdo Lietuvos probacijos tarnybos dokumentacijos plane numatytų Skyriaus veiklos bylų tvarkymą bei atidavimą į archyvą;
6.7. organizuoja ir rengia viešinimo priemones, rengia veiklos pristatymus;
6.8. analizuoja duomenis ir teikia siūlymus tiesioginiam vadovui dėl veiklos tobulinimo, organizacinių priemonių diegimo;
6.9. pagal kompetenciją teisės aktų nustatyta tvarka dalyvauja nagrinėjant asmenų prašymus, skundus ir pranešimus, rengiant atsakymų į juos projektus;
6.10. dalyvauja priskirtoje veiklos teritorijoje skirstant naujai gautus teismo sprendimus Skyriaus darbuotojams, renka duomenis apie darbuotojų darbo krūvį, siekiant užtikrinti darbuotojų darbo krūvių subalansavimą;
6.11. dalyvauja Lietuvos probacijos tarnybos vykdomų Europos Sąjungos struktūrinių fondų ir kitų paramos fondų finansuojamų projektų veiklose;
6.12. bendradarbiauja su valstybės, savivaldybių institucijomis bei visuomeninėmis ir religinėmis organizacijomis, kitais juridiniais ir fiziniais asmenimis, teikia siūlymus dėl bendradarbiavimo sutarčių sudarymo ir rengia sutarčių projektus;
6.13. prireikus organizuoja ir užtikrina į tarnybines patalpas atvykusių prižiūrimųjų priėmimą, koordinuoja priskirtoje veiklos teritorijoje studentų mokomųjų praktikų atlikimą, savanorių darbo organizavimą;
6.14. dalyvauja komisijų ir darbo grupių veikloje, užtikrindamas komisijoms ir darbo grupėms pavestų užduočių tinkamą įgyvendinimą; 
6.15. vykdo kitus su Skyriaus funkcijomis susijusius nenuolatinio pobūdžio pavedimus tam, kad būtų pasiekti Lietuvos probacijos tarnybos tikslai.

